Dansker og nordmenn i ostekrig

Det danske bondelaget reagerer kraftig på Tines forslag om høyere ostetoll.

I dag koster det 27 kroner pr. kilo ost som importeres, helt uavhengig av prisen eller kvaliteten på osten. Andrjuss Soldatovs/CRESTOCK

10. mars 2012

Tine har tatt til orde for å øke tollen på utenlandske faste hvitoster som kan konkurrere med Tine-suksessene Jarlsberg og Norvegia, for å trygge markedet for norske oster.

Dette til tross for at Tines salg av fastoster økte sterkt i fjor. Salget av Norvegia økte med 10,3 prosent og salget av Jarlsberg med 14,5 prosent. Totalt selges det Norvegia for 1,7 milliarder kroner.

Opprørt

Forslaget opprører danskene. Dersom Tines forslag går gjennom, vil det føre til toll på danske fastoster tilsvarende 260, prosent skriver business.dk.

Og dette vil spesielt ramme danske bønder. Danskene står nemlig bak halvparten av den norske osteimporten, ifølge avisen.

— De prøver på denne måten å sikre høyere priser til deres egne bønder, men det er ikke troverdig. De har fått større melkekvoter, men i fjor var det likevel mangel på smør i landet. Nå prøver de på samme måte å hindre osteimport, sier sjefskonsulent i det danske bondelaget Landbrug & Fødevarer Kristian Svendsen til Berlingske Nyhedsbureau.

Kritisk til norske bønder

Ifølge ham handler det hele om å bevare og beskytte landbruksstrukturen i Norge, hvor det er mange små bruk.

- Norske bønder nøyer seg med ti kyr, men vil likevel kjøre Mercedes, sier Svendsen.

Han tviler imidlertid på at forslaget vil gå gjennom i Norge. Han har likevel tatt kontakt med det norske utenriksdepartementet og bedt dem holde øye med saken.

— Utenriksdepartementet er som regel mer fornuftig enn Landbruksdepartementet i Norge, sier han.

Må beskytte melkebøndene

Leder i Norsk bondelag Nils T. Bjørke mener det danske bondelaget ikke kan ha satt seg inn i den norske landbruksstrukturen.

- Det er en helt annen struktur på det norske landbruket enn hva de har i Danmark. Spørsmålet om ostetoll handler om man vil opprettholde norsk landbruk og sikre norsk melkeproduksjon. Dette handler ikke om Tine, men om norske bønder skal klare seg uten at inntekten sakker akterut sammenlignet med andre grupper, sier han til Aftenposten.no

Han mener bøndene enten må få mer over statsbudsjettet eller at matprisene må øke.

— Og et av flere virkemidler her, kan være å øke tollen, sier han.

Fakta Dette er saken Norge og EU har en handelsavtale, som gir adgang til 7.200 tonn tollfri ost hver vei.I fjor økte importen av utenlandsk ost med 14 prosent og vi importerer nå 11.000 tonn ost. Det mener Tine er en faretruende stor økning og tar bekymringen så alvorlig at de på nytt foreslår å endre tollsatsene fra kroner til prosentsats.I dag koster det 27 kroner pr. kilo ost som importeres, helt uavhengig av prisen eller kvaliteten på osten. Med en toll basert på en prosentsats av hva det koster å få osten til kaien slik Tine foreslår, blir det annerledes. I kroner og øre vil tollen på de dyre ostene bli mye høyere enn på de billige. Vis mer